  Туспуктэм: vk.com (Сергей Юрин) Майя Бывальцева Пичи Пурга ёросысь Норъя черкогуртын выль эмчи амбулатори пуктон ужъёс борды кутскизы. Та дырлы котлован гудэмын ни. Со сярысь ёрослэн тӧроез Сергей Юрий «ВКонтакте» мерлыко вотэсысь бамаз ивортӥз. «Норъяын выль амбулаторилы кулэяськон кемалась вал ни. Тытын улӥсьёс ужпумез сэрттыны-пертчыны трос аръёс ӵоже куризы. Вужез юрт воксё куашкан калэ вуэмын, интыяськемын но черкогуртлэн шорызлэсь кыдёкын. Табере малпанзы быдэсме. Выль юрт матынгес но, ӟечгес но луоз» Сергей Юрин, Пичи Пурга ёрослэн тӧроез 500 квадрат метрлэсь бадӟым юрт вань туала куронъёслы тупалоз. Со нуналаз 50 муртэ кутыны чакламын. Эмъюртын терапевтлы, пинь эмъясьлы висъетъёс, физиокабинет, смотровой, куинь интыем нуназе ужась стационар луозы. Со сяна, Норъяын выль котельной пуктыны ӧдъязы. Со черкогуртысь мерлыко юртъёсы шуныт сётоз. Сергей Юринлэн кылъёсызъя, 2021-тӥ арын Пичи Пурга ёросын сизьым фельдшер-акушер пунктъёс пуктӥзы. Чакланъёсын Брангуртэ эмчи амбулатори пуктон. Ватсалом, Пичи Пурга ёросысь Аксакшурын пӧртэм ужпумъёсты быдэстӥсь центр ӝуто. Тодэ вайытом, та дыре Вотка ёросысь Куарса гуртын, Дэри ёросысь Изгуртын но Алнаш ёросысь Асан Техникум черкогуртын выль амбулаториос пукто, Сарапул ёросысь Кигбаево гуртысь эмъюртлэн проектэз бордын ужало. Тегъёс: ПичиПурга эмъяськонниос лэсьтӥськон Удмуртия  